Alexander bom-bom-bom: Søderlund har spilt 609 minutter uten seriemål
Et Nicklas Bendtner-fritt Rosenborg spilte til tider rundt med Haugesund, men til tross for mange store sjanser, greide ikke trønderne å punktere kampen. – Jeg burde scoret både ett og to i dag, sier Alexander Søderlund (31) til VG, etter sjansesløseriet.Redaksjonelt samarbeidDet er Søderlund som har fått i oppgave å fylle tomrommet som følge av Bendtners strekkskade. Men Søderlund grep ikke sjansen, og har nå spilt ni seriekamper uten scoring. – Bendtner er skada lenge, så jeg får satse på å spille neste kamp også, sier Søderlund, galgenhumoristisk. Søderlund, som er Rosenborgs toppscorer med seks mål, til tross for lite spilletid, hadde flust av sjanser til både å gi og øke Rosenborgs ledelse. – Vi er fornøyde med det vi skaper, men vi skulle ha vunnet med flere mål. Det er greit nok at vi vinner, sier Søderlund, som ble toppscorer i Eliteserien i 2015 (22 mål).31-åringen svidde i hvert fall fire store sjanser mot klubben som han spilte for mellom 2011 og 2013: Etter 21 minutter traff ikke Søderlund målet fra fem meter, da Vegar Eggen Hedenstad slo inn fra høyre. Etter 39 minutter gikk Søderlunds avslutning med høyre fot bakover i banen, da Jebali serverte et strålende innlegg fra venstre. Etter 48 minutter stod Søderlund helt alene på bakerste stang, men headet ballen i tverrligger og ut. Etter 59 minutter landet et Mike Jensen-innlegg rett på hodet til Søderlund, som fikk stå helt alene innenfor Haugesunds 16-meter, men headingen gikk over. Ikke siden 27. mai, i toppkampen mot Brann, har Søderlund scoret i serien for Rosenborg. Det er til sammen 609 minutter. – Jeg er ikke helt i flyten for tida. Det viktigste er å komme til sjansene, så får scoringene komme siden, sier spissen. VG Live Rosenborg-Haugesund minutt for minuttDermed ble det Jonathan Levis ene scoring, midtveis i første omgang, avgjørende. – Vi sløste fælt med sjansene. Jeg skulle hatt noen flere, og «Søder» misset flere gode sjanser. Han hadde sin dag i bortekampen mot Haugesund (da han scoret to, journ.anm.), men lyktes ikke i dag, selv om han jobbet hardt og var overalt. Det er er en grunn til at han kommer til så mange sjanser, så han skal ikke være altfor misfornøyd med seg selv, sier Levi trøstende etter kampen. Rosenborg var det klart beste laget gjennom hele kampen, og vant sjansestatistikken klart. – Vi burde vunnet med flere mål i dag, og det var dét vi skulle gjort bedre i dag. Det var en fortjent seier, der vi skapte mange sjanser, sier Rosenborg-trener Rini Coolen, til VG, etter 1 – 0-seieren. Seieren var Rosenborgs sjette strake, og gir Coolen gode forhandlingskort når Rosenborg skal gå i gang med ansettelsen av ny trener. – Det har ikke vært noe jobbintervju, dette er en prosess som styres av klubben. Men jeg har fått tilbakemeldinger fra styret, om at de er fornøyde med det vi leverer. Jeg nyter hver kamp, og hver seier, sier trenervikaren. Se mer statistikk for Eliteserien på VG Live.
(Rosenborg-Haugesund 1 – 0) Rosenborg vant toppkampen mot Haugesund til tross for voldsomt sjansesløseri fra Bendtner-erstatter Alexander Søderlund. 31-åringen har ikke scoret i Eliteserien siden mai.